ส่วนที่ 1

ข้อมูลสรุป (Executive Summary)

สรุปข้อมูลบริษัทที่ออกหลักทรัพย์

บริษัท เพาเวอร์ไลน์ เอ็นจิเนียริ่ง จำกัด (มหาชน) (“บริษัท” หรือ “เพาเวอร์ไลน์”)
จดทะเบียนจัดตั้งเป็นบริษัทจำกัด เมื่อวันที่ 8 กรกฎาคม 2531
โดยกลุ่มวิศวกรซึ่งมีประสบการณ์ในด้านวิศวกรรมแขนงต่างๆ นำโดยนายเสวก ศรีสุชาต
และนายอำนวย กาญจโนภาศ เพื่อประกอบธุรกิจให้บริการออกแบบ จัดหา
และรับเหมาติดตั้งงานระบบวิศวกรรมสำหรับอาคารสำนักงาน อาคารพาณิชย์ ที่อยู่อาศัย โรงแรม
โรงพยาบาล ศูนย์การค้า โรงงานอุตสาหกรรม เป็นต้น
โดยกลุ่มผู้ก่อตั้งได้เล็งเห็นแนวโน้มการเติบโตของความต้องการงานบริการด้านวิศวกรรม
ซึ่งเป็นปัจจัยสำคัญที่จะรองรับการเจริญเติบโตของเศรษฐกิจของประเทศ
บริษัทได้แปรสภาพเป็นบริษัทมหาชนเมื่อวันที่ 29 สิงหาคม 2545
และหุ้นสามัญของบริษัทได้เริ่มซื้อขายในตลาดหลักทรัพย์แห่งประเทศไทย(“ตลาดหลักทรัพย์”)
เป็นครั้งแรก เมื่อวันที่ 12 ธันวาคม 2545

บริษัทประกอบธุรกิจให้บริการออกแบบ จัดหา รับเหมาติดตั้งงานระบบวิศวกรรม
และรับเหมาก่อสร้างอย่างครบวงจร รับงานทั้งจากภาคเอกชนและภาครัฐ
โดยเป็นทั้งผู้รับเหมาโดยตรง (Main Contractor) และเป็นผู้รับเหมาช่วง
(Sub-contractor) จากวิธีการประมูล หรือการเจรจาต่อรอง
รวมถึงการร่วมมือกับบริษัทอื่นในลักษณะกิจการร่วมค้า
บริการของบริษัทสามารถแบ่งตามลักษณะของระบบที่ติดตั้งได้เป็น 5 ประเภทหลัก ได้แก่ ระบบไฟฟ้า
ระบบสื่อสารโทรคมนาคม ระบบปรับอากาศ ระบบสุขาภิบาลและระบบป้องกันอัคคีภัย
และงานก่อสร้างโยธา ทั้งนี้ ในช่วงปี 2548
สัดส่วนรายได้ของบริษัทแบ่งตามลักษณะงานเท่ากับร้อยละ 28.4 ร้อยละ 1.34 ร้อยละ 18.65
ร้อยละ 16.3 และร้อยละ 35.3 ตามลำดับ

นอกเหนือจากการประกอบธุรกิจหลักดังกล่าวแล้ว บริษัทยังได้ลงทุนในบริษัท ยูนิมา เอ็นจิเนียริ่ง
จำกัด ในสัดส่วนร้อยละ 99.99 ของทุนจดทะเบียน ซึ่งประกอบธุรกิจรับเหมาก่อสร้างงานโยธา
โดยครอบคลุมถึงการก่อสร้างอาคารสำนักงาน อาคารพาณิชย์ โรงพยาบาล ศูนย์การค้า
สถาบันการศึกษา โรงแรม ที่พักอาศัย โรงงานอุตสาหกรรม เป็นต้น

และผลการประชุมคณะกรรมการครั้งที่ 5/2547 เมื่อวันที่ 19 ตุลาคม 2547
อนุมัติให้บริษัทร่วมลงทุนในโครงการสร้างโรงไฟฟ้าร่วม (Biomass Co-gen Power Plant
Project) เพื่อผลิตกระแสไฟฟ้าและไอน้ำ กำลังการผลิตขนาด 9.9 เมกะวัตต์
โดยใช้แกลบเป็นเชื้อเพลิงที่อำเภอท่าเรือ จังหวัดพระนครศรีอยุธยา
ดำเนินการขออนุญาตจัดตั้งบริษัทใหม่ ชื่อบริษัท เพาเวอร์พรอสเพค จำกัด โดยบริษัทฯ
เข้าร่วมถือหุ้นในอัตราส่วน 55 % บริษัท พรอสแพค จำกัด 40 % และผู้บริหารโครงการ 5 %
โดยคู่สัญญาไม่มีความเกี่ยวโยงและความสัมพันธ์กับบริษัทฯ

นอกจากนี้ บริษัทยังได้ร่วมลงทุนในกิจการร่วมค้า 4 แห่ง

1.  ร่วมลงทุน กับ บริษัท ไพโอเนียร์ เทเลคอม อินเตอร์เนชั่นแนล จำกัด โดยใช้ชื่อว่า
    “กิจการร่วมค้าระหว่าง บริษัท ไพโอเนียร์ เทเลคอม อินเตอร์เนชั่นแนล จำกัด และ บริษัท
    เพาเวอร์ไลน์ เอ็นจิเนียริ่ง จำกัด” ในสัดส่วนร้อยละ 75 ตั้งแต่วันที่ 11 เมษายน 2543
    เพื่อให้บริการติดตั้งวัสดุอุปกรณ์ โครงการโทรศัพท์สาธารณะทางไกลชนบทระดับหมู่บ้านโซน 2
    จำนวน 10,000 เลขหมาย ครอบคลุมภาคเหนือ ภาคกลาง ภาคใต้ตอนบน
    และภาคใต้ตอนล่าง รวม 21 จังหวัด โดยเข้ารับงานจากกิจการร่วมค้า ล็อกซเลย์-เพชราวุธ
    ผู้รับเหมาหลักซึ่งรับงานโดยตรงจากองค์การโทรศัพท์แห่งประเทศไทย (ปัจจุบันคือบริษัท ทศท
    คอร์ปอเรชั่น จำกัด (มหาชน)) โครงการมีมูลค่าทั้งสิ้น 440 ล้านบาท โดยในปัจจุบัน
    กิจการร่วมค้าฯ ได้ทำการส่งมอบงานทั้งหมดเสร็จสิ้นแล้ว และอยู่ในขั้นตอนการเรียกเก็บเงิน
    โดยภายหลังการดำเนินงานทั้งหมดแล้วเสร็จ กิจการร่วมค้าฯ
    ก็จะทำการชำระบัญชีและเลิกกิจการ

2.  ร่วมลงทุน กับ บริษัท ยุคลธรคอมมิวนิเคชั่น จำกัด ใช้ชื่อว่า “กิจการร่วมค้า พีแอลอี และ
    วาย.เค.ที.” ในสัดส่วนร้อยละ 50 ตั้งแต่วันที่ 10 มีนาคม 2546
    เพื่อให้บริการติดตั้งเคเบิลต้นทาง – ปลายทาง และท่อร้อยสายโทรศัพท์ใต้ดิน
    หมู่บ้านพฤกษ์ภิรมย์ ชุมสายบางพลัดของบริษัท ทศท. คอร์ปอเรชั่น จำกัด (มหาชน)
    โครงการมีมูลค่าทั้งสิ้น 4.7 ล้านบาท ได้ทำการส่งมอบงานทั้งหมดเสร็จสิ้นแล้ว
    และอยู่ในขั้นตอนการเรียกเก็บเงิน โดยภายหลังการดำเนินงานทั้งหมดแล้วเสร็จ
    กิจการร่วมค้าฯ ก็จะทำการชำระบัญชีและเลิกกิจการ
    ซึ่งคาดว่าจะแล้วเสร็จภายในเดือนมิถุนายน 2549

3.  ร่วมลงทุน กับ บริษัท อิตัลไทยวิศวกรรม จำกัด ใช้ชื่อว่า “บริษัท เพาเวอร์ไลน์ เอ็นจิเนียริ่ง
    จำกัด (มหาชน) และ บริษัท อิตัลไทยวิศวกรรม จำกัด ร่วมค้า” ในสัดส่วนร้อยละ 50
    ตั้งแต่วันที่ 24 เมษายน 2546 เพื่อให้บริการติดตั้งเคเบิลใต้ดินแรงสูงระบบ 115 เควี
    สถานีไฟฟ้าระยอง 2 (กฟผ.) ของการไฟฟ้าส่วนภูมิภาค โครงการมีมูลค่าทั้งสิ้น 38.55
    ล้านบาท ได้รับใบอนุญาตให้เริ่มทำงาน 1 กันยายน 2547 แล้วเสร็จในไตรมาสที่ 3 ปี 2548
    โดยภายหลังการดำเนินงานทั้งหมดแล้วเสร็จ กิจการร่วมค้าฯ
    ก็จะทำการชำระบัญชีและเลิกกิจการ ซึ่งคาดว่าจะแล้วเสร็จภายในเดือนมิถุนายน 2549

4.  ร่วมลงทุน กับ บริษัท ศรีไทย เทเลคอม จำกัด ใช้ชื่อว่า “กิจการร่วมค้า พีแอลอี และ
    เอส.ที.ที.” ในสัดส่วนร้อยละ 50 ตั้งแต่วันที่ 16 พฤษภาคม 2546
    เพื่อให้บริการติดตั้งเคเบิลต้นทาง – ปลายทาง และ ท่อร้อยสายโทรศัพท์ใต้ดิน
    ชุมสายจรัลสนิทวงศ์ของบริษัท ทศท. คอร์ปอเรชั่น จำกัด (มหาชน) โครงการมีมูลค่าทั้งสิ้น
    7.4 ล้านบาท อยู่ในระหว่างรอใบอนุญาตให้เริ่มทำงาน
    คาดว่าจะแล้วเสร็จภายในเดือนมิถุนายน 2549

    และในปี 2547 บริษัทชนะการประมูลได้งานโครงการใหญ่หลายโครงการ อาทิเช่น
    โครงการจังซีลอน จังหวัดภูเก็ต มูลค่างาน 1,200 ล้านบาท
    โครงการก่อสร้างห้องเย็นโรงงานผลิตอาหารสำเร็จรูป บริษัท ซีเวลท์ โฟรเซ่นฟู้ด จำกัด
    จังหวัดสงขลา มูลค่างาน 444 ล้านบาท โครงการเซ็นทรัลรัตนาธิเบศน์ มูลค่างาน 250
    ล้านบาท และ โครงการสร้างบ้านพักนักกีฬาเอเชี่ยนเกมส์ที่ประเทศการ์ตา มูลค่างาน 1,590
    ล้านบาท เป็นต้น และเนื่องจากมูลค่างานที่ยังไม่ได้ส่งมอบสิ้นปี 2546 มีจำนวนมากกว่าปี
    2545 หลายเท่าตัว ทำให้การรับรู้รายได้ในปี 2547 มีจำนวนมากกว่าปี 2546

    รายได้รวมของกลุ่มบริษัทในปี 2547 มีจำนวน 4,228.44 ล้านบาท และมีกำไรสุทธิจำนวน
    276.07 ล้านบาท

    ปี 2548

    ในเดือนมีนาคม 2548 บริษัทได้เข้าร่วมทุนในบริษัท ทูเดย์ แอสเซ็ท (ประเทศไทย) จำกัด
    (Today) เพื่อประกอบกิจการโรงแรมที่จังหวัดภูเก็ต โดยบริษัทเข้าถือหุ้นในสัดส่วนร้อยละ 20
    ของทุนจดทะเบียนของ Today เป็นเงินจำนวน 50 ล้านบาท (ของทุนจดทะเบียนรวม 250
    ล้าน) โดยบริษัทจะได้เป็นผู้รับเหมางานก่อสร้างโรงแรมทั้งหมดด้วย

    เพื่อเป็นการเพิ่มศักยภาพในการดำเนินธุรกิจเพิ่มขึ้น ทั้งการรับเหมางานก่อสร้าง ทั้งภาครัฐ
    และเอกชน บริษัทสมควรที่จะมีทุนจดทะเบียนสูงกว่า 500 ล้านบาท โดยเมื่อวันที่ 12 เมษายน
    2548 บริษัทได้เพิ่มทุนจดทะเบียนจากเดิม 315 ล้านบาท เป็น 630 ล้านบาท
    แต่เนื่องจากมีผู้มาใช้สิทธิในการเพิ่มทุนไม่ครบ ในวันที่ 12 มกราคม 2549
    บริษัทจึงได้ดำเนินการลดทุนจดทะเบียนลงเป็น 546,244,889 บาท

    เมื่อเดือนมิถุนายน 2548 บริษัทได้เข้าถือหุ้นร้อยละ 50 ของทุนจดทะเบียนของ บริษัท
    เทคเนอร์ จำกัด เป็นเงิน 5 ล้านบาท (ของทุนจดทะเบียน รวม 10 ล้านบาท)
    เพื่อรับเหมางานก่อสร้างโครงการบ้านเอื้ออาทรของการเคหะแห่งชาติ
    โดยคาดว่าจะมีมูลค่างานรวมไม่น้อยกว่า 2.2 พันล้านบาท

    รายได้รวมของกลุ่มบริษัทในปี 2548 มีจำนวน 5,248.69 ล้านบาท และมีกำไรสุทธิ จำนวน
    241.87 ล้านบาท

    (ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)